Ο **Μάρτιν Ρέιμ** (εσθονικά: *Martin Reim*, γεννήθηκε 14 Μαΐου 1971) είναι Εσθονός πρώην επαγγελματίας ποδοσφαιριστής και νυν προπονητής ποδοσφαίρου.

Ο Ρέιμ έπαιξε ως κεντρικός μέσος για τις Λέβιντ, ΣΚ Ταλίνα Σπορτ, ΦΚ Νόρμα Τάλιν, Φλόρα Τάλιν, Κότκαν Τουοβάεν Παλοΐλιγιατ και την Εθνική ομάδα της Εσθονίας. Είναι ο παίκτης με τις περισσότερες συμμετοχές όλων των εποχών της Εθνικής Εσθονίας με 157 και ήταν ο Ευρωπαίος παίκτης με τις περισσότερες συμμετοχές σε εθνική ομάδα από τον Αύγουστο του 2007 έως τον Δεκέμβριο του 2009, όταν τον ξεπέρασε ο Λετονός Βιτάλις Άσταφγεβς. Ο Ρέιμ είναι επίσης ο παίκτης με τις περισσότερες διεθνείς συμμετοχές που δεν έχει παίξει ποτέ σε μία μεγάλη διοργάνωση.

Ο Ρέιμ ανακηρύχθηκε Εσθονός Ποδοσφαιριστής της Χρονιάς το 1995 και κέρδισε το Βραβείο Hõbepall τρεις φορές, το 1995, το 1997 και το 1999. Το 2011, έλαβε το Τάγμα του Λευκού Αστεριού για τις υπηρεσίες του στην Εσθονία.

Το 2007, ο Ρέιμ άνοιξε ακαδημία ποδοσφαίρου (*Martin Reimi Jalgpallikool*). Το 2016, η ακαδημαϊκή ομάδα Βίιμσι ΜΡΓΚ συγχωνεύτηκε με την ΧΙΓΚ Έμμαστε και έγινε Βίιμσι ΓΚ.

Βιογραφία
---------

Ο Ρέιμ γεννήθηκε στο Τάρτου και μεγάλωσε στο Τάλιν. Αποφοίτησε από το 49ο Γυμνάσιο του Τάλιν το 1989 και από το Τεχνολογικό Πανεπιστήμιο του Τάλιν το 2000.

Καριέρα ως ποδοσφαιριστής
-------------------------

Ο Ρέιμ έπαιξε για έναν τοπικό σύλλογο, Ταλίνα Λβίντ (*Λιοντάρια του Τάλιν*), όπου προπονήθηκε από τον πατέρα του, Όλεβ Ρέιμ και τον Ρόμαν Ουμπάκιβι. Το 1989, έγινε μέλος της ομάδας ΣΚ Ταλίνα Σπορτ της Δεύτερης Κατηγορίας Σοβιετικής Ένωσης. Ο Ρέιμ επέστρεψε στο εσθονικό πρωτάθλημα μετά από μια σεζόν και έγινε μέλος της ΦΚ Νόρμα Τάλιν. Ήταν ο κορυφαίος σκόρερ στη σεζόν 1990, με 18 γκολ.

Το 1992, ο Ρέιμ εντάχθηκε στη Φλόρα Τάλιν του Πρωταθλήματος Εσθονίας, διάδοχο της ομάδας Λέβιντ. Κέρδισε επτά τρόπαια με τον σύλλογο, συμπεριλαμβανομένων τεσσάρων τίτλων πρωταθλήματος Εσθονίας, τις σεζόν 1993-94, 1994-95, 1997-98 και 1998, δύο Κύπελλα Εσθονίας, τις σεζόν 1994-95 και το 1997-98 και ένα Σούπερ Καπ Εσθονίας τη σεζόν 1998.

Τον Ιούνιο του 1999, ο Ρέιμ εντάχθηκε στην Κότκαν Τουοβάεν Παλοΐλιγιατ του Πρωταθλήματος Φινλανδίας, με δανεισμό μέχρι το τέλος της σεζόν. Η μετακίνηση έγινε μόνιμη τον Δεκέμβριο του 1999.

Το 2001 επέστρεψε στη Φλόρα Τάλιν. Κατά τη διάρκεια της δεύτερης περιόδου του στο σύλλογο, κέρδισε τρεις διαδοχικούς τίτλους πρωταθλήματος, τις σεζόν 2001, 2002 και 2003, ένα άλλο Κύπελλο Εσθονίας το 2008 και τρία ακόμη Σούπερ Καπ Εσθονίας, το 2002, το 2003 και το 2004. Στις 5 Δεκεμβρίου 2008, ο Ρέιμ ανακοίνωσε την αποχώρησή του από το επαγγελματικό ποδόσφαιρο. Κατέχει το ρεκόρ του συλλόγου για τις περισσότερες εμφανίσεις στο πρωτάθλημα Εσθονίας, με 385.

Εθνική ομάδα
------------

Ο Ρέιμ έκανε το διεθνές του ντεμπούτο για την Εθνική Εσθονία στις 3 Ιουνίου 1992, σε μια ιστορική ισοπαλία με 1-1 εναντίον της Σλοβενίας, σε ένα φιλικό αγώνα στο Στάδιο Καντριόργκ. Ο αγώνας ήταν ο πρώτος επίσημος αγώνας της Εσθονίας μετά την αποκατάσταση της ανεξαρτησίας και ο πρώτος αγώνας της Σλοβενίας στα χρονικά. Ο Ρέιμ σημείωσε το πρώτο του διεθνές γκολ στις 23 Μαΐου 1994, σε μια ήττα με 1-2 σε ένα φιλικό αγώνα από την Ουαλία. Κέρδισε το Βραβείο Hõbepall για το καλύτερο γκολ της χρονιάς της εθνικής ομάδας τρεις φορές, το 1995, 1997 και το 1999. Στις 2 Ιουνίου 2001, ο Ρέιμ έκανε την 100η εμφάνισή του για την Εσθονία σε μια εντός έδρας ήττα με 2-4 από την Ολλανδία, σε έναν προκριματικό αγώνα για το Παγκόσμιο Κύπελλο του 2002. Τελείωσε τη διεθνή του καριέρα σε έναν τιμητικό αγώνα στις 6 Ιουνίου 2009, στη νίκη με 3-0 επί της Ισημερινής Γουινέας. Με 157 εμφανίσεις και 14 γκολ, είναι ο παίκτης με τις περισσότερες συμμετοχές όλων των εποχών της Εθνικής Εσθονίας.

Προπονητής
----------

Στις 3 Δεκεμβρίου 2009, η Φλόρα ανακοίνωσε ότι ο Ρέιμ θα αντικαταστήσει τον Τάρμο Ρούουτλι ως νέο προπονητή του συλλόγου. Οδήγησε τη Φλόρα στην κατάκτηση του πρωταθλήματος της σεζόν 2010, τερματίζοντας την κυριαρχία της Λεβάντια, η οποία είχε κερδίσει τους τέσσερις προηγούμενους τίτλους πρωταθλήματος. Η Φλόρα υπερασπίστηκε με επιτυχία τον τίτλο της τη σεζόν 2011 και κέρδισε το Κύπελλο Εσθονίας 2010-11, νικώντας στον τελικό τη Νάρβα Τρανς με 2-0. Στις 14 Οκτωβρίου 2012, ο Ρέιμ παραιτήθηκε μετά από κακά αποτελέσματα στο πρωτάθλημα Εσθονίας.

Τον Οκτώβριο του 2012, ο Ρέιμ διορίστηκε ως προπονητής των εθνικών ομάδων U18, U21 και U23 της Εσθονίας. Οδήγησε την ομάδας κάτω των 21 ετών στην κατάκτηση του Κυπέλλου Βαλτικής U21 του 2014.

Στις 14 Σεπτεμβρίου 2016, η Εσθονική Ομοσπονδία Ποδοσφαίρου όρισε τον Ρέιμ ως προπονητή της Εθνικής ομάδας της Εσθονίας μέχρι το τέλος των προκριματικών του Παγκοσμίου Ποδοσφαίρου του 2018. Στις 17 Ιουνίου, αυτός και το προπονητικό του επιτελείο παραιτήθηκαν από την Εθνική ομάδα, έξι ημέρες μετά την ήττα με 0-8 από τη Γερμανία σε προκριματικό αγώνα για το Ευρωπαϊκό Πρωτάθλημα του 2020.

Παραπομπές
----------

1. ↑  (πολλαπλές γλώσσες) *Transfermarkt*. 44152. Ανακτήθηκε στις 9  Οκτωβρίου 2017.
2. ↑  (Εσθονικά) *Eesti Spordi Biograafiline Leksikon*. Martin\_Reim. Ανακτήθηκε στις 9  Οκτωβρίου 2017.
3. ↑  (πολλαπλές γλώσσες) *FBref.com*. f88968aa.
4. ↑  (πολλαπλές γλώσσες) *Transfermarkt*. 12351. Ανακτήθηκε στις 4  Απριλίου 2022.
5. ↑  «IFFHS STATISTICS - EUROPEAN RECORD ON CAPS IN HISTORY». Ανακτήθηκε στις 21 Δεκεμβρίου 2021.
6. ↑  «'When I was a child I did not have a country to dream of'». *Irish Independent*. 9 Νοεμβρίου 2011.
7. 1 2 3 4 5 6  «Reim, Martin» (στα Εσθονικά). ESBL.
8. ↑  «Estonia 1990». Rec.Sport.Soccer Statistics Foundation. .
9. ↑  «Martin Reim jätkab Kotka TP-s». *Õhtuleht* (στα Εσθονικά). 1 Δεκεμβρίου 1999.
10. ↑  «Martin Reimi jalgpallurikarjäär jõudis lõpule» [Η ποδοσφαιρική καριέρα του Μάρτιν Ρέιμ έφτασε στο τέλος της]. ΦΚ Φλόρα. 5 Δεκεμβρίου 2008. Αρχειοθετήθηκε από το πρωτότυπο στις 7 Δεκεμβρίου 2008. Ανακτήθηκε στις 20 Ιανουαρίου 2018.
11. ↑  «Martin Reim lõpetas karjääri». *Postimees* (στα Εσθονικά). 5 Δεκεμβρίου 2008.
12. ↑  «Martin Reim otsustas lõpetada» (στα Εσθονικά). Soccernet.ee. 5 Δεκεμβρίου 2008.
13. ↑  «Martin Reimi lahkumismäng toimub 6. juunil» (στα Εσθονικά). Εσθονική Ομοσπονδία Ποδοσφαίρου. 22 Απριλίου 2009.
14. ↑  Μάλκιν, Μίχαϊλ (8 Ιουνίου 2009). «Cheery Reim signs off with a European record». UEFA. Αρχειοθετήθηκε από το πρωτότυπο στις 12 Ιουνίου 2009. Ανακτήθηκε στις 27 Ιουνίου 2009.
15. ↑  «Reim vahetas Rüütli FC Flora peatreenerina välja». *Postimees* (στα Εσθονικά). 3 Δεκεμβρίου 2009.
16. ↑  «Martin Reim ja Janno Kivisild lahkusid pühapäeval Florast» (στα Εσθονικά). ERR Sport. 14 Οκτωβρίου 2012.
17. ↑  «Koondise eesotsas alustas tööd Martin Reim» (στα Εσθονικά). Εσθονική Ομοσπονδία Ποδοσφαίρου. 14 Σεπτεμβρίου 2016.
18. ↑  «Martin Reim astus tagasi, peatreeneri ametipostile kaks kandidaati» (στα Εσθονικά). soccernet.ee. 17 Ιουνίου 2019. Ανακτήθηκε στις 18 Ιουνίου 2019.

Εξωτερικοί σύνδεσμοι
--------------------

* (Αγγλικά) Μάρτιν Ρέιμ – Επιδόσεις στις διοργανώσεις της FIFA
* Martin Reimi Jalgpallikool (εσθονικά)
* Προφίλ ως ποδοσφαιριστής το Transfermarkt.com

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 7664149544619000490008

 |

 |